Document ID: 32002R1112

Uredba Komisije (ES) št. 1112/2002
z dne 20. junija 2002
o podrobnih pravilih za izvajanje četrte faze delovnega programa iz člena 8(2) Direktive Sveta 91/414/EGS
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2002/48/ES [2], in zlasti drugega pododstavka člena 8(2) Direktive,
ob upoštevanju naslednjega:
(1) Komisija mora izvesti delovni program za postopen pregled aktivnih snovi, ki so v prometu dve leti od dneva notifikacije Direktive 91/414/EGS v dvanajstih letih. Prvo fazo tega programa je določila Uredba Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo Komisije (ES) št. 2266/2000 [4]. Ta prva faza je v teku. Drugo in tretjo fazo dela je določila Uredba Komisije (ES) št. 451/2000 z dne 28. februarja 2000 o podrobnih pravilih za izvajanje druge in tretje faze delovnega programa iz člena 8(2) Direktive Sveta 91/414/EGS [5] in sta prav tako v teku.
(2) Četrto fazo dela bi bilo treba zagotoviti za vse obstoječe aktivne snovi, ki jih ne zajemajo prva, druga in tretja faza programa. Za nekatere kategorije aktivnih snovi je zaželeno navesti, katere izmed aktivnih snovi ali pod kakšnimi pogoji uporabe naj bi bile vključene v četrto fazo programa.
(3) Treba je pripraviti postopek prijave, s katerim bi zainteresirani proizvajalci lahko obvestili Komisijo o tem, da se zanimajo za zagotovitev vključitve posamezne aktivne snovi v Prilogo I Direktive 91/414/EGS, in o prevzemu obveznosti predložitve zahtevanih informacij za natančno oceno te aktivne snovi in za odločitev o njej glede na merila za vključitev iz člena 5 Direktive. Takšne informacije bi omogočale nadaljnjo opredelitev prednostnih nalog delovnega programa in odločanje o tem, ali naj te snovi ostanejo na trgu po 25. juliju 2003, do izida ocene o tem, ali je mogoče pričakovati, da bo njihova uporaba izpolnila zahteve iz člena 5 Direktive 91/414/EGS.
(4) Treba je opredeliti obveznosti prijaviteljev v zvezi s formati, roki oddaje in prejemnimi organi, ki jim je treba predložiti informacije. Za različne kategorije aktivnih snovi so primerne različne stopnje prijav. Za določene kategorije aktivnih snovi so na razpolago zahteve za podatke in merila za ocenjevanje. Zato je treba zahtevati, da zainteresirani proizvajalci zagotovijo podrobne informacije v zvezi s trenutnim stanjem popolnosti svoje dokumentacije in zaključki ter se obvežejo zagotoviti celotni paket podatkov do postavljenega roka. Za preostale aktivne snovi zainteresirani proizvajalci zagotovijo osnovne informacije, s pomočjo katerih bo mogoče ustrezno opredeliti aktivno snov in njeno uporabo, in se prav tako zavežejo zagotoviti paket podatkov do postavljenega roka.
(5) Prijava ni predpogoj za možnost, da se po vključitvi aktivne snovi v Prilogo I Direktive 91/414/EGS fitofarmacevtska sredstva dajo v promet v skladu z določbami člena 13 Direktive.
(6) Postopki iz te uredbe ne posegajo v postopke in ukrepe, ki jih je treba izvesti v okviru drugih predpisov Skupnosti, zlasti na podlagi Direktive Sveta 79/117/EGS z dne 21. decembra 1978 o prepovedi dajanja v promet in uporabe fitofarmacevtskih sredstev, ki vsebujejo nekatere aktivne snovi [6], kakor je bila nazadnje spremenjena z Direktivo Komisije 91/188/EGS [7], če so Komisiji dostopne informacije, iz katerih je razvidno, da je njenim zahtevam mogoče zadostiti.
(7) Komisija bo ob upoštevanju zaključkov poročila Evropskemu parlamentu in Svetu o napredovanju delovnega programa iz tretjega pododstavka člena 8(2) Direktive 91/414/EGS, sprejela nadaljnje podrobne izvedbene določbe, ki bodo omogočale kar najhitrejše dokončanje ocenjevanja in sprejemanje odločitev o aktivnih snoveh, ki zadoščajo določbam te uredbe v zvezi s prijavo.
(8) Četrti pododstavek člena 8(2) Direktive 91/414/EGS predvideva, da se z odločbo Komisije v Prilogo I ne vključi aktivnih snovi v primerih, če niso izpolnjene zahteve člena 5 Direktive ali se predpisane informacije in podatki ne predložijo v za to določenem roku, in da države članice odvzamejo registracije fitofarmacevtskih sredstev, ki vsebujejo te aktivne snovi. Toda v posebnih primerih in zaradi podrobnih utemeljitev, ki jih predložijo države članice, bi bilo primerno nekoliko počakati z odvzemom za nekatere uporabe, ki so nujne in pri katerih ne obstajajo učinkovite alternative za varstvo rastlin ali rastlinskih proizvodov, zato da se omogoči razvoj alternativ za nadomestitev umaknjena sredstva. Potreba po ponovni preučitvi teh določb se bo morala dokazovati od primera do primera.
(9) Če za posamezno aktivno snov zahteve te uredbe v zvezi s prijavo niso izpolnjene, se zainteresiranim strankam ne prepreči kasnejši poskus vključitve takšnih aktivnih snovi v Prilogo I Direktive 91/414/EGS po postopku iz člena 6(2) Direktive 91/414/EGS.
(10) Primerno je, da proizvajalci nosijo stroške, potrebne za oceno, s katero se dokaže, da so njihovi proizvodi varni za trg, zato se mora ustreznemu organu za pregled prijave aktivnih snovi plačati pristojbina, katere višino določi Komisija.
(11) Ukrepi, predvideni s to uredbo, so v skladu z mnenjem Stalnega odbora za prehrambeno verigo in zdravje živali -
SPREJELA NASLEDNJO UREDBO:
POGLAVJE 1 SPLOŠNE DOLOČBE IN OPREDELITVE POJMOV
Člen 1
Področje uporabe
1. Ta uredba določa podrobna pravila za začetno izvajanje četrte faze delovnega programa iz člena 8(2) Direktive Sveta o dajanju fitofarmacevtskih sredstev v promet, v nadaljnjem besedilu "Direktiva".
2. Začetno izvajanje te četrte faze zadeva prijavo aktivnih snovi iz Prilog I in II te uredbe zaradi njihove možne vključitve v naknadno prednostno listo aktivnih snovi zaradi njihove možne vključitve v Prilogo I Direktive. Člen 6(2), člen 6(3) in drugi pododstavek člena 6(4) Direktive se ne uporabljajo za snovi, naštete ali navedene v Prilogah I in II, dokler postopki v zvezi s temi snovmi, predvideni v tej uredbi, niso zaključeni.
3. Ta uredba se uporablja brez poseganja v:
(a) preglede držav članic, predvsem zaradi obnovitve registracij v skladu s členom 4(4) Direktive;
(b) preglede Komisije skladno s členom 5(5) Direktive;
(c) ocene, izvedene na podlagi Direktive 79/117/EGS.
Člen 2
Opredelitve pojmov
V tej uredbi se uporabljajo naslednje opredelitve pojmov:
(a) "Proizvajalec" pomeni
- za aktivne snovi, ki se proizvajajo v Skupnosti, izdelovalca ali osebo s sedežem v Skupnosti, ki jo imenuje izdelovalec kot svojega edinega zastopnika za namene te uredbe,
- za aktivne snovi, ki se proizvajajo izven Skupnosti, osebo s sedežem v Skupnosti, ki jo imenuje izdelovalec kot svojega edinega zastopnika v Skupnosti za namene te uredbe,
- za aktivne snovi, za katere se predloži skupna prijava ali skupna dokumentacija, združenje proizvajalcev s sedežem v Skupnosti, ki jih imenujejo proizvajalci iz prve ali druge alinee za namene te uredbe.
(b) "Izdelovalec" pomeni osebo, ki sama izdeluje aktivno snov ali ki sklene pogodbo s tretjo osebo, da jo izdeluje zanjo.
(c) "Odbor" pomeni Stalni odbor za prehrambeno verigo in zdravje živali, ustanovljen s členom 19 Direktive.
Člen 3
Organi držav članic
1. Države članice prenesejo odgovornost za izvajanje svojih obveznosti po delovnem programu iz člena 8(2) Direktive 91/4141/EGS na enega ali več organov.
2. V vsaki državi članici po en nacionalni organ iz Priloge VI, koordinira in zagotavlja vse potrebne stike s proizvajalci, drugimi državami članicami in Komisijo v skladu s to uredbo. Vsaka država članica obvesti Komisijo in imenovane nacionalne koordinacijske organe vseh drugih držav članic o kakršnih koli spremembah sporočenih podrobnosti, ki se tičejo imenovanih nacionalnih koordinacijskih organov.
POGLAVJE 2 ČETRTA FAZA DELOVNEGA PROGRAMA
Člen 4
Osnovna prijava
1. Vsak proizvajalec, ki želi zagotoviti vključitev aktivne snovi iz Priloge I te uredbe, v Prilogo I Direktive, o tem obvesti organ iz Priloge V. Komisija bo redno sledila nalogam iz Priloge V, zaupanih organu, določenem v navedeni prilogi. V skladu s postopkom iz člena 19 Direktive, je mogoče določiti drug organ, če bi se pokazalo, da se naloge ne izvajajo ustrezno.
2. Prijavo je treba predložiti za vsako aktivno snov posebej v treh mesecih po začetku veljavnosti te uredbe v skladu z vzorcem prijave iz dela 1 Priloge III k Uredbi, vključno s pisno zavezo za predložitev dokumentacije.
3. Vsak proizvajalec, ki ni prijavil nobene od danih aktivnih snovi iz odstavka 1, v roku iz odstavka 2, ali čigar prijava je bila zavrnjena v skladu z določbami člena 6, bo lahko sodeloval v programu pregleda samo skupaj z enim ali več prijavitelji aktivne snovi (vključno z državo članico, ki je vložila prijavo v skladu s členom 6(2)), katerih prijava je bila sprejeta v skladu s členom 6, pri predložitvi skupne dokumentacije.
Člen 5
Popolna prijava
1. Vsak proizvajalec, ki želi zagotoviti vključitev neke aktivne snovi iz Priloge II te uredbe, v Prilogo I Direktive, o tem obvesti organ, imenovan v Prilogi V.
2. Prijavo je potrebno predložiti za vsako aktivno snov posebej, na naslednji način:
(a) v treh mesecih po začetku veljavnosti te uredbe prvo prijavo v skladu z vzorcem prijave iz Priloge III, dela 1 k Uredbi; in
(b) v šestih mesecih po začetku veljavnosti te uredbe drugo prijavo v skladu z vzorcem prijave iz Priloge III, dela 2 k Uredbi, vključno s pisno zavezo za predložitev popolne dokumentacije.
3. Vsak proizvajalec, ki ni prijavil nobene od danih aktivnih snovi iz odstavka 1, v roku iz odstavka 2, ali čigar prijava je bila zavrnjena v skladu z določbami člena 6, bo lahko sodeloval v programu pregleda samo skupaj z enim ali več prijavitelji aktivne snovi, vključno z državo članico, ki je vložila prijavo v skladu s členom 6(2), katerih prijava je bila sprejeta v skladu s členom 6, pri predložitvi skupne dokumentacije.
Člen 6
Pregled osnovnih prijav in popolnih prijav
1. Komisija v dveh mesecih po izteku roka iz člena 4(2) in člena 5(2)(a), Odbor obvesti o prijavah, vloženih pred iztekom roka.
2. Za katero koli aktivno snov, za katero ni vložil prijave noben proizvajalec, lahko država članica uveljavlja svoj interes pri zagotovitvi vključitve te aktivne snovi v Prilogo I Direktive tako, da obvesti organ, določen v Prilogi V v skladu s členom 4 in 5. Takšne prijave morajo biti vložene čimprej, najkasneje pa tri mesece po tem, ko je Komisija obvestila države članice, da za tisto snov ni bila vložena nobena prijava. Država članica, ki vloži prijavo, se odtlej šteje kot proizvajalec za namen ocenitve zadevne aktivne snovi.
3. Komisija najkasneje šest mesecev po izteku rokov iz člena 4(2) in člena 5(2), obvesti Odbor o sprejemljivosti prejetih prijav, pri čemer upošteva merila iz delov 1 in 2 Priloge IV.
4. Podrobne določbe o predložitvi dokumentacije, roku (rokih) za njeno predložitev in načinu plačila pristojbin za aktivne snovi, za katere je bila prejeta sprejemljiva prijava, določi Komisija v uredbi, ki bo sprejeta v skladu z drugim pododstavkom člena 8(2) Direktive.
5. Komisija se odloči, kot je predvideno v četrtem pododstavku člena 8(2) Direktive, da v Prilogo I Direktive ne vključi aktivnih snovi iz Prilog I ali II k tej uredbi, za katere niso bile vložene sprejemljive prijave v določenem roku. V odločitvi se navedejo razlogi za nevključitev. Države članice odvzamejo registracije fitofarmacevtskih sredstev, ki vsebujejo te aktivne snovi, v roku, ki ga predpisuje Odločba.
POGLAVJE 3 PRISTOJBINE
Člen 7
Pristojbine za prijavo v okviru četrte faze delovnega programa
1. Katerikoli proizvajalec, ki predloži prijavo v skladu z določbami člena 4, plača ob predložitvi prijave za vsako aktivno snov pristojbino v višini 750 EUR organu, določenem v Prilogi V. Pristojbina se uporabi izključno za pokritje dejanskih stroškov pri nalogah, navedenih v Prilogi V.
2. Katerikoli proizvajalec, ki vloži prijavo v skladu z določbami člena 5(2)(a), plača ob vložitvi prijave za vsako aktivno snov pristojbino v višini 5000 EUR organu, določenem v Prilogi V. Pristojbina se uporabi izključno za pokritje dejanskih stroškov pri nalogah, navedenih v Prilogi V.
POGLAVJE 4 KONČNA DOLOČBA
Člen 8
Začasni ukrepi
Pri odločitvi, da se neka aktivna snov, za katero ni bila vložena nobena sprejemljiva prijava v skladu s četrtim pododstavkom člena 8(2) Direktive 91/414/ES, postopoma izloči iz uporabe, lahko Komisija, če država članica priskrbi dodatna tehnična dokazila, ki izrazijo nujno potrebo po nadaljnji uporabi te snovi in odsotnost kakršne koli učinkovite alternative zanjo, predpiše obdobje izločanja iz uporabe, ki je dovolj dolgo, da omogoči razvoj ustreznih alternativ.
Člen 9
Začetek veljavnosti
Ta uredba začne veljati 1. avgusta 2002.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. junija 2002

Labels: 10
0
3
6